CELEX: 32019D1274
Language: bg
Date: 2019-07-29 00:00:00
Title: Решение за изпълнение (EC) 2019/1274 на Комисията от 29 юли 2019 година относно еквивалентността на правната и надзорната уредба, приложима по отношение на бенчмарковете в Австралия, в съответствие с Регламент (ЕС) 2016/1011 на Европейския парламент и на Съвета (Текст от значение за ЕИП.)

30.7.2019   
               
               
                  BG
               
               
                  Официален вестник на Европейския съюз
               
               
                  L 201/9
               
            
         РЕШЕНИЕ ЗА ИЗПЪЛНЕНИЕ (EC) 2019/1274 НА КОМИСИЯТА
         от 29 юли 2019 година
         относно еквивалентността на правната и надзорната уредба, приложима по отношение на бенчмарковете в Австралия, в съответствие с Регламент (ЕС) 2016/1011 на Европейския парламент и на Съвета
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1011 на Европейския парламент и на Съвета от 8 юни 2016 г. относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове, и за изменение на директиви 2008/48/ЕО и 2014/17/ЕС и на Регламент (ЕС) № 596/2014 (1), и по-специално член 30 от него,
         като има предвид, че:
         
                     (1)
                  
                  
                     В Регламент (ЕС) 2016/1011 се установява обща рамка за осигуряване на точността и достоверността на индексите, използвани като референтни показатели (бенчмаркове) за целите на финансови инструменти и финансови договори или за измерване на резултатите на инвестиционни фондове в Съюза.
                  
               
                     (2)
                  
                  
                     Посоченият регламент се прилага от 1 януари 2018 г. Администраторите на референтни показатели извън Съюза имат право на преходен период, през който в Съюза могат да се използват референтни показатели на трети държави. След изтичането на преходния период даден референтен показател или комбинация от референтни показатели, изготвени от намиращ се в трета държава администратор, могат да се използват в Съюза само ако референтният показател и администраторът са включени в регистъра, воден от Европейския орган за ценни книжа и пазари (ЕОЦКП), след като Комисията е приела решение за еквивалентност или е получено признаване или одобрение от компетентни органи.
                  
               
                     (3)
                  
                  
                     Комисията е оправомощена да приема решения за изпълнение, в които се посочва, че правната и надзорната уредба на дадена трета държава по отношение на конкретни администратори или конкретни референтни показатели/групи от референтни показатели е еквивалентна на изискванията съгласно Регламент (ЕС) 2016/1011. При оценката на еквивалентността Комисията взема предвид дали правната уредба и надзорната практика на дадената трета държава гарантира съблюдаване на принципите на IOSCO за финансовите референтни показатели или, когато е приложимо — принципите на IOSCO за агенциите за докладване на цените на петрола, както и дали тези конкретни администратори или конкретни референтни показатели/групи референтни показатели подлежат на ефективен текущ надзор и прилагане в съответната трета държава.
                  
               
                     (4)
                  
                  
                     Референтни показатели като австралийския Bank Bill Swap Rate и индекса S&P/ASX 200 се администрират в Австралия и се използват от някои поднадзорни субекти в Съюза. Във връзка с това Комисията направи оценка на уредбата, регламентираща референтните показатели в Австралия.
                  
               
                     (5)
                  
                  
                     Законодателната рамка за определянето, надзора и администрирането на референтни показатели в Австралия се основава на лицензионен режим, а правомощията по лицензирането са предоставени на Австралийската комисия за ценни книжа и инвестиции (Australian Securities and Investments Commission – „ASIC“). Администраторите на значими референтни показатели трябва да бъдат лицензирани от ASIC като администратори на референтен показател. По отношение на референтните показатели, които не са определени от ASIC като значими, законодателната рамка в Австралия позволява на администраторите да решат дали да се придържат към националната регулаторна рамка, като подадат до ASIC заявление за лиценз в съответствие с член 908BD от Закона за търговските дружества, в резултат на което за тях се прилагат правилата на ASIC, регламентиращи дейността на администраторите и на доставчиците на входящи данни.
                  
               
                     (6)
                  
                  
                     За лицензополучателите се прилагат както условията на лиценза, така и определени законодателни изисквания. Правно обвързващите изисквания за администраторите са установени в Закона за търговските дружества от 2001 г., Административните правила на ASIC за финансовите референтни показатели от 2018 г. (Административните правила) и Задължителните правила на ASIC за финансовите референтни показатели от 2018 г. (Задължителните правила). В Регулаторни насоки 268 на ASIC, озаглавени „Лицензионен режим за администратори на референтни показатели“ (РН 268), се съдържат допълнителни насоки за администраторите на референтни показатели. Чрез част 7.5Б от Закона за търговските дружества (изменен със Закона за изменение на Закона на държавната хазна (Мерки № 5 от 2017 г.) от 2018 г. се прилага законодателната рамка за регулирането на финансовите референтни показатели.
                  
               
                     (7)
                  
                  
                     В съответствие с член 908AC на Закона за търговските дружества ASIC може чрез подзаконов нормативен акт да обяви даден финансов референтен показател за значим. За значими могат да се считат единствено референтните показатели, които отговарят на определените в нормативния акт критерии. ASIC следва да се увери, че: i) референтният показател е от системно значение за австралийската финансова система; или ii) налице е съществен риск от верижно разпространение на проблеми във финансовата система или от системна нестабилност в Австралия, ако наличността или достоверността на референтния показател са нарушени; или iii) върху инвеститорите на дребно или на едро в Австралия би било оказано съществено въздействие, ако наличността или достоверността на референтния показател бъдат нарушени.
                  
               
                     (8)
                  
                  
                     Определени финансови референтни показатели са обявени за значими от ASIC посредством инструмента на ASIC за значимите финансови референтни показатели 2018/420. Обхватът на настоящото решение е сведен до администраторите на референтните показатели (бенчмаркове), посочени в най-актуалната приложима версия на инструмента на ASIC за значимите финансови референтни показатели 2018/420. Настоящото решение не обхваща администраторите на референтните показатели, които отговарят на условията за освобождаване от изискванията по Регламент (ЕС) 2016/1011 по силата на член 2, параграф 2 от посочения регламент.
                  
               
                     (9)
                  
                  
                     ASIC може да издаде лиценз на администратор на референтен показател по отношение на един или няколко финансови референтни показателя. ASIC трябва да вземе предвид факторите, посочени в член 908BO, параграф 2 от Закона за търговските дружества, когато взема решение дали да издаде лиценз, да наложи, измени или отмени условия по лиценза, както и да измени, да спре действието на даден лиценз или да го отмени. Счита се, че дадено лице извършва нарушение, ако администрира (или твърди, че администрира) значим референтен показател, но не притежава лиценз за администратор, в който е посочен референтният показател.
                  
               
                     (10)
                  
                  
                     ASIC е приела Административните правила съгласно член 908CA от Закона за търговските дружества, а Задължителните правила – съгласно член 908CD от този Закон. В Административните правила се определят изисквания към лицензополучателите и доставчиците на входящи данни, включително относно управлението и надзора, възлагането на дейности на външни изпълнители, избягването на конфликти на интереси, разработването и методиката на референтните показатели, както и предоставянето на входящи данни. Задължителните правила регламентират задължителното създаване или администриране на значими референтни показатели или задължителното предоставяне на информация във връзка със значими референтни показатели.
                  
               
                     (11)
                  
                  
                     При изготвянето на административните правила ASIC е взела под внимание принципите на IOSCO за финансовите референтни показатели, както се изисква съгласно член 908CK от Закона за търговските дружества. Освен това ASIC е взела предвид правната и надзорната уредба по отношение на референтни показатели в трети държави, включително Регламент (ЕС) 2016/1011, както и други действащи в Австралия лицензионни режими във финансовата област.
                  
               
                     (12)
                  
                  
                     В изложението на мотивите към Административните правила е описано по какъв начин Административните правила и Задължителните правила отразяват принципите на IOSCO. По-конкретно, в Административните правила се посочва, че правило 2.1.2 съответства на принципите на IOSCO относно механизмите за управление на финансовите референтни показатели. Правило 2.1.3 съответства на принципите на IOSCO относно надзора върху трети страни, участващи в създаването или управлението на финансови референтни показатели, посочени в лиценза на администратора. Правило 2.1.4 съответства на принципите на IOSCO относно конфликтите на интереси по отношение на администраторите на финансови референтни показатели. Правило 2.2.1 съответства на принципите на IOSCO относно разработването на референтни показатели. Правило 2.2.2 съответства на принципите на IOSCO относно наличието на достатъчно данни и относно вътрешния контрол при събирането на данни. Правило 2.2.3 съответства на принципите на IOSCO относно съдържанието на методологията, използвана при процеса на определянето на финансовите референтни показатели. Подправило 2.2.4, параграф 1 съответства на принципите на IOSCO относно промените в методологията, използвана при процеса на определянето на финансовите референтни показатели. Правило 2.3.1 съответства на принципите на IOSCO относно уредбата за контрол на администраторите, тъй като се отнася за управлението на риска, както и основните изисквания съгласно други австралийски лицензионни режими. Правило 2.4.1 съответства на принципите на IOSCO относно планирането на прехвърляне или прекратяване на лицензиран референтен показател. Правило 2.5.1 съответства на принципите на IOSCO относно Кодекса за поведение на доставчиците на входящи данни. И накрая, правило 2.6.1 съответства на принципите на IOSCO относно прозрачността на процеса по определяне на референтния показател.
                  
               
                     (13)
                  
                  
                     Освен това ASIC предоставя регулаторни насоки (РН 268) на субектите, за които се прилагат Административните и Задължителните правила. В тях се определя начинът, по който ASIC тълкува закона, и се дават практически насоки как субектите да изпълняват своите законоустановени задължения.
                  
               
                     (14)
                  
                  
                     Поради това Комисията стига до заключението, че обвързващите изисквания по отношение на администраторите на значимите референтни показатели, определени в инструмента на ASIC за значимите финансови референтни показатели 2018/420, са еквивалентни на съответните изисквания по Регламент (ЕС) 2016/1011.
                  
               
                     (15)
                  
                  
                     В член 30 от Регламент (ЕС) 2016/1011 се изисква също така изискванията да подлежат на ефективен текущ надзор и прилагане в съответната трета държава.
                  
               
                     (16)
                  
                  
                     Лицензираните в Австралия администратори на референтни показатели са обект на текущ надзор и контрол от страна на ASIC. В член 908AF от Закона за търговските дружества е предвидено, че ASIC отговаря за надзора на финансовите референтни показатели, които са лицензирани. ASIC също така осигурява спазването от страна на администраторите на референтни показатели на задълженията им съгласно Закона за търговските дружества, Административните правила и Задължителните правила и във връзка с това тя извършва периодични оценки на спазването от страна на администраторите на задълженията по лицензите им.
                  
               
                     (17)
                  
                  
                     В член 908BQ от Закона за търговските дружества и правило 2.8.1 от Административните правила от администраторите на референтни показатели се изисква да уведомяват ASIC за определени обстоятелства, включително за неспазване или евентуална невъзможност за спазване от страна на лицензополучателя на регулаторните му задължения. ASIC може да оценява спазването на Закона за търговските дружества и Административните правила от страна на лицензополучателите в съответствие с членове 908BR и 908BS от Закона за търговските дружества и правила 2.8.2 и 2.8.3 от Административните правила. ASIC може също така да поиска изготвянето на доклади по всякакви въпроси в съответствие с член 908BV от Закона за търговските дружества, както и да изиска одитно становище по отношение на доклада на лицензополучателя по тези въпроси. Съгласно член 908BW от Закона за търговските дружества ASIC е оправомощена да изготвя доклади за оценка, при необходимост да ги споделя с определени австралийски правителствени органи и да ги публикува.
                  
               
                     (18)
                  
                  
                     Когато даден администратор на референтни показатели не изпълнява своите регулаторни задължения, съгласно член 908BT на Закона за търговските дружества ASIC може да отправи към лицензополучателя писмено указание за предприемане на конкретни действия, които според ASIC ще осигурят спазването на задълженията от страна на лицензополучателя. Ако лицензополучателят не спази това писмено указание, ASIC може да отнесе въпроса до съд, който впоследствие може да разпореди лицензополучателят да спази указанията на ASIC. Съгласно членове 908CH и 908CI от Закона за търговските дружества ASIC може да издава актове за установяване на нарушения или да приема ангажименти, поети от страна на администраторите, които не са изпълнили регулаторните си задължения. В член 908CG от Закона за търговските дружества са предвидени разпоредби, съгласно които, ако се предполага, че даден администратор не спазва Административните правила, той може като алтернатива на гражданското производство да заплати глоба, да предприеме или инициира оздравителни мерки (в това число образователни програми), или да приеме изпълнението на други санкции, различни от плащането на глоба. Съгласно раздели 908BI и 908BJ от Закона за търговските дружества ASIC може също така при определени обстоятелства временно да спре действието на даден лиценз или да го отмени.
                  
               
                     (19)
                  
                  
                     В Задължителните правила на ASIC е предоставена възможността да задължи лицензополучателя, ако прецени, че е това е от обществен интерес, да продължи да създава или да управлява даден значим референтен показател или да извършва това по определен начин, включително чрез промяна на метода, използван за създаването или управлението на значимия референтен показател. В Задължителните правила също така се предвижда възможността ASIC да задължи даден доставчик на входящи данни да предостави на лицензополучателя данни или информация за създаването или управлението на значим референтен показател или да ги предостави на ASIC за цели, свързани със създаването или управлението на значим референтен показател.
                  
               
                     (20)
                  
                  
                     Поради това Комисията стига до заключението, че обвързващите изисквания по отношение на администраторите на всички референтни показатели, определени за значими финансови референтни показатели чрез инструмента на ASIC за значимите финансови референтни показатели 2018/420, подлежат на ефективен текущ надзор и прилагане.
                  
               
                     (21)
                  
                  
                     Администраторите на референтни показатели в ЕС не са длъжни да се лицензират за референтните си показатели, които ще използват в Австралия, освен ако даден референтен показател не е определен от ASIC като значим или ако даден администратор не пожелае доброволно да бъде лицензиран в Австралия. ASIC уведоми Комисията, че не възнамерява да определя референтни показатели на ЕС като значими.
                  
               
                     (22)
                  
                  
                     В допълнение към настоящото решение ще бъдат сключени договорености за сътрудничество, насочени към ефективен обмен на информация и към координация на надзорните дейности между ЕОЦКП и ASIC.
                  
               
                     (23)
                  
                  
                     Настоящото решение се основава на оценка на действащите правно обвързващи изисквания, свързани с референтните показатели в Австралия към момента на приемането на настоящото решение. Комисията ще продължи да наблюдава редовно развитието на пазара, развитието на правната и надзорната уредба, регулираща референтните показатели, както и ефективността на сътрудничеството между надзорните органи по отношение на мониторинга и прилагането на тези изисквания, за да се осигури текущото изпълнение на изискванията, въз основа на които е прието настоящото решение.
                  
               
                     (24)
                  
                  
                     Настоящото решение се прилага, без да се засяга възможността Комисията да извърши отделен преглед по всяко време, когато съответните промени налагат тя да преразгледа настоящото решение.
                  
               
                     (25)
                  
                  
                     Мерките, предвидени в настоящото решение, са в съответствие със становището на Европейския комитет по ценни книжа,
                  
               ПРИЕ НАСТОЯЩОТО РЕШЕНИЕ:
         
            Член 1
            За целите на член 30 от Регламент (ЕС) 2016/1011 правната и надзорната уредба на Австралия, приложима по отношение на администраторите на финансовите референтни показатели (бенчмаркове), които са определени като значими референтни показатели чрез инструмента на ASIC за значимите финансови референтни показатели 2018/420 в най-актуалната му приложима версия, се приема за еквивалентна на установените в Регламент (ЕС) 2016/1011 изисквания и за подлежаща на ефективен текущ надзор и прилагане.
         
         
            Член 2
            Настоящото решение влиза в сила 20 дни след публикуването му Официален вестник на Европейския съюз.
         
         
            Съставено в Брюксел на 29 юли 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 171, 29.6.2016 г., стр. 1.